**MINISTERUL JUSTIȚIEI**

**OFICIUL NAȚIONAL AL REGISTRULUI COMERȚULUI**



***București, Bd. Unirii nr. 74, Bl. J3b, tronson II+III, sector 3; Telefon: +40 21 316.08.04, 316.08.10; Fax: +40 21 316.08.03;  
 Cod poștal: 030837; Website: www.onrc.ro; E-mail:*** [*onrc@onrc.ro*](mailto:onrc@onrc.ro)***; Cod de identificare Fiscală: 14942091.***

**INFORMARE**

**Referitor:Informații referitoare la înregistrarea mențiunii privind actualizarea obiectului de activitate în registrul comerțului, conform CAEN Rev.3**

În Monitorul Oficial al României, Partea I, nr. 1323/30.12.2024, a fost publicat Ordinul ministrului justiției nr. 2938/C/2024, care are ca scop sprijinirea mediului de afaceri prin simplificarea procesului de actualizare a obiectului de activitate, în conformitate cu CAEN Rev. 3, obligația actualizării fiind prevăzută de Ordinul INS nr. 377/2024, privind actualizarea obiectului de activitate, aplicabil începând cu data de **1 ianuarie 2025**.

În contextul obligației de actualizare a obiectului de activitate, la nivelul ONRC a fost stabilită procedura necesară pentru implementarea actualizării, asigurându-se conformitatea cu noile reglementări.

Astfel, începând cu 1 ianuarie 2025, profesioniștii completează *Cererea de înregistrare în registrul comerțului (original) – (formularul actualizat va fi disponibil începând cu 01.01.2025)*, în care precizează obiectul principal de activitate conform CAEN Rev. 3. Cererea de înregistrare în registrul comerțului se depune prin intermediul portalului de servicii on-line, la ghișeu sau prin transmitere prin intermediul serviciilor de poştă/curierat și se soluționează de către registratorul de registrul comerțului. În acest sens:

* **persoanele juridice în situația în care:**
  + procedează doar la actualizarea obiectului de activitate, completează cererea de înregistrare în registrul comerțului ([Anexa 2a](https://www.onrc.ro/templates/site/formulare/11-10-150.pdf)) la secțiunea V ”*Obiectul cererii privind înregistrarea în registrul comerțului”* pct. 8 „*actualizare obiect de activitate conform CAEN Rev.3*”, fără a fi necesar a depune alte documente, cu excepția dovezii privind împuternicirea persoanei desemnate să îndeplinească formalitățile legale (original), dacă este cazul;
  + odată cu actualizarea obiectului de activitate solicită înregistrarea unei/unor alte/altor mențiuni în registrul comerțului, la secțiunea V ”*Obiectul cererii privind înregistrarea în registrul comerțului”* din cererea de înregistrare în registrul comerțului ([Anexa 2a](https://www.onrc.ro/templates/site/formulare/11-10-150.pdf)) completează pct. 8 „*actualizare obiect de activitate conform CAEN Rev.3*” și pct.4 *”înscriere mențiuni pentru firma...”* cu bifarea casetei corespunzătoare modificării/modificărilor de la pct. 4.1, 4.2 sau 4.3, după caz, cu precizarea că documentele depuse în susținerea cererii de înregistrare la oficiul registrului comerțului de pe lângă tribunal, trebuie să fie întocmite potrivit CAEN Rev. 3 (ghidurile privind documentele ce se depun în susținerea cererii pot fi consultate pe pagina de internet a Oficiului Național al Registrului Comerțului, [www.onrc.ro](http://www.onrc.ro) - Secțiunea *Mențiuni)*;
  + actualizarea obiectului de activitate implică detalierea sau agregarea claselor CAEN, astfel cum sunt descrise în tabelul de corespondență, la secțiunea V ”*Obiectul cererii privind înregistrarea în registrul comerțului”* din cererea de înregistrare în registrul comerțului ([Anexa 2a](https://www.onrc.ro/templates/site/formulare/11-10-150.pdf)) completează pct. 8 „*actualizare obiect de activitate conform CAEN Rev.3*” și pct.4 *”înscriere mențiuni pentru firma...”* cu bifarea la pct. 4.1 *” acte și fapte pentru care legea prevede obligația înscrierii*” a casetei ”*modificare obiect de activitate*”, cu precizarea că documentele, depuse în susținerea cererii de înregistrare la oficiul registrului comerțului de pe lângă tribunal, trebuie să fie întocmite potrivit CAEN Rev. 3; (ghidurile privind documentele ce se depun în susținerea cererii pot fi consultate pe pagina de internet a Oficiului Național al Registrului Comerțului, [www.onrc.ro](http://www.onrc.ro) - Secțiunea *Mențiuni)*;
* **persoanele fizice autorizate (PFA), întreprinderile individuale (II) și întreprinderile familiale (IF) în situația în care:**
  + procedează doar la actualizarea obiectului de activitate, completează cererea de înregistrare în registrul comerțului ([Anexa 2b](https://www.onrc.ro/templates/site/formulare/11-10-180.pdf)) la secțiunea dedicată de la pct. VII - „*actualizare obiect de activitate conform CAEN Rev.3*”, fără a fi necesar a depune alte documente, cu excepția, dovezii privind împuternicirea persoanei desemnate să îndeplinească formalitățile legale (original), dacă este cazul;
  + odată cu actualizarea obiectului de activitate solicită înregistrarea unei alte mențiuni în registrul comerțului, completează cererea de înregistrare în registrul comerțului ([Anexa 2b](https://www.onrc.ro/templates/site/formulare/11-10-180.pdf)), atât la secțiunea dedicată de la pct. VII - „*actualizare obiect de activitate conform CAEN Rev.3*”, cât şi la Secțiunea VI ”*Obiectul cererii privind înregistrarea în registrul comerțului*, ...” prin bifarea corespunzătoare a casetei pct. 2.1, 2.2 sau 2.3, după caz, cu precizarea că documentele depuse în susținerea cererii de înregistrare la oficiul registrului comerțului de pe lângă tribunal, trebuie să fie întocmite potrivit CAEN Rev. 3 (informații referitoare la documentele ce se depun în susținerea cererii pot fi consultate pe pagina de internet a Oficiului Național al Registrului Comerțului, [www.onrc.ro](http://www.onrc.ro) - Secțiunea *Mențiuni)*;
  + actualizarea obiectului de activitate implică detalierea sau agregarea claselor CAEN, astfel cum sunt descrise în tabelul de corespondență, completează cererea de înregistrare în registrul comerțului ([Anexa 2b](https://www.onrc.ro/templates/site/formulare/11-10-180.pdf)) la secțiunea de la pct. VII „*actualizare obiect de activitate conform CAEN Rev.3*”, prin bifarea casetelor ”*modificare”* și ”*actualizare obiect de activitate conform CAEN Rev.3”*, cu precizarea că documentele, depuse în susținerea cererii de înregistrare la oficiul registrului comerțului de pe lângă tribunal, trebuie să fie întocmite potrivit CAEN Rev. 3 (ghidurile privind documentele ce se depun în susținerea cererii pot fi consultate pe pagina de internet a Oficiului Național al Registrului Comerțului, [www.onrc.ro](http://www.onrc.ro) - Secțiunea *Mențiuni)*;

În toate cazurile care implică actualizarea obiectului de activitate, oficiul registrului comerțului emite, cu titlu gratuit, un nou certificat de înregistrare, precum şi informații punctuale la zi din registrul comerțului.

Pentru cererile înregistrate anterior datei de 31 decembrie 2024, inclusiv, și care au depuse în susținere documente întocmite conform CAEN Rev. 2, rămân aplicabile dispozițiile Ordinului INS nr. 337/20.04.2007 privind actualizarea Clasificării activităților din economia națională – CAEN Rev.2 și se vor soluționa ca atare, chiar dacă termenul de soluționare este stabilit după data de 1 ianuarie 2025, actualizarea obiectului de activitate conform noii clasificări CAEN Rev. 3 se va putea face ulterior și va impune depunerea unei noi cereri, care să reflecte modificările necesare conform acestei clasificări. Această situație nu limitează dreptul solicitantului ca, până la termenul de soluționare, să depună, în completarea cererii inițiale, documentele întocmite conform CAEN Rev. 3 și să efectueze completarea secțiunii dedicate actualizării obiectului de activitate.

Certificatele de înregistrare şi certificatele constatatoare emise, de oficiile registrului comerțului, anterior datei de 01.01.2025, ca urmare a înregistrării datelor din declarația-tip pe propria răspundere privind autorizarea funcționării sau desfășurării activității, rămân valabile până la data actualizării obiectului de activitate, potrivit prezentului ordin.

Pe pagina oficială (<https://insse.ro/cms/ro/caen>) Institutul Național de Statistică a publicat, pentru a fi consultate în vederea încadrării corecte a activității economice, structura completă a CAEN Rev.3 [(link](https://insse.ro/cms/files/CAEN/CAEN-Rev.3_structura-completa.pdf)), precum și tabelul de corespondență CAEN Rev.2 - CAEN Rev.3 [(link](https://insse.ro/cms/files/CAEN/Corespondenta-CAEN-Rev.2-CAEN-Rev.3.pdf)).

**Notă:**

1. În cadrul actualizării obiectului de activitate conform CAEN Rev.3, persoanele fizice autorizate (PFA) vor putea înregistra un număr maxim de 5 clase de activități conform codului CAEN, iar întreprinderile individuale vor putea înregistra un număr maxim de 10 clase de activități conform codului CAEN. Aceste limite sunt stabilite în conformitate cu dispozițiile art. 16 alin. (1) , respectiv art. 24 alin. (1) din OUG nr. 44/2008 privind desfășurarea activităților economice de către persoanele fizice autorizate, întreprinderile individuale și întreprinderile familiale, cu modificările și completările ulterioare.
2. Pentru cererile depuse prin portalul de servicii online, în cazul în care se procedează doar la actualizarea obiectului de activitate conform noii clasificări CAEN Rev. 3, se va utiliza fluxul suplimentar simplificat dedicat acestei operațiuni.